Héraðsdómur Reykjaness dæmdi í vikunni konu í fjögurra ára fangelsi fyrir mansal og brot í nánu sambandi gagnvart fjórum stjúpbörnum sínum. Börnin gerði hún út í nauðungarvinnu.
Dómurinn hefur ekki verið birtur á vef Héraðsdóms Reykjaness en Morgunblaðið greinir frá dómsniðurstöðu. Fréttastofa fjallaði fyrst um ákæruna á hendur konunni í desember í fyrra.
Konan var gift föður barnanna, flutti þau hingað til lands og útvegaði þeim vinnu hjá fyrirtæki þar sem hún var verkstjóri og stýrði daglegum rekstri. Þar lét hún þrjú barnanna vianna allt að 13 klukkustundir á dag, sex til sjö daga vikunnar og það fjórða í allt að tvær klukkustundir á dag, þrjá daga vikunnar.
Laun barnanna, rúmar 16 milljónir króna, nýtti hún í eigin þágu að því er segir í ákæru. Millifærði hún peninginn af reikningum barnanna yfir á eigin reikninga eða kreditkort. Auk þess mun hún hafa bannað börnunum að stunda tómstundir, hitta vini sína og neitað elstu börnunum að fara í framhaldsskóla og haft í hótunum um að senda þau aftur til heimalands síns.
Þetta mun vera í fyrsta skipti sem sakfellt er fyrir mansal síðan árið 2010.

Íslensk kona hefur verið dæmd í fjögurra ára fangelsi fyrir mansal. Hún gerði stjúpbörn sín út í nauðungarvinnu. 